ऋषि परम्पराक सन्त कवि, मिथिला, मैथिल आ मैथिलीक हृदयसँ हितचिन्तक व्यक्ति प्रभुनारायण झा 'प्रदीप' 30 मइ 2020 केँ गोलोकवासी भए गेलाह। हिनक जन्म फागुन कृष्ण पञ्चमीकेँ 02 अप्रैल, 1939 मे दरभंगा जिलान्तर्गत तारडीह प्रखण्डक कथवार नामक गाममे एक साधारण परिवार मध्य भेल छलनि। पिता स्वरूप झा एवं माता बुच्चनि देवी छलथिन। पत्नीक नाम गुलाब देवी छलनि। प्रभुनारायण झाक सन्तानमे एक बेटा (राम कुमार झा) आ पाँचटा बेटी (मंजुकाली देवी, पून्यकाली देवी, आदिकाली देवी, राजकाली देवी एवं शुभकाली देवी) छथिन।
 प्रदीपजीक प्रारम्भिक शिक्षा कथवारमे भेलनि। स्नातक मारवाड़ी कालेज, दरभंगासँ कएलनि। स्नातकोत्तर मैथिली विषयक संग ललित नारायण मिथिला विश्वविद्यालयसँ कएल। बिहार सरकारक शिक्षा विभागमे कार्य करैत ई कथवार मिडिल स्कूल, कुर्सो मध्य विद्यालय, तुमौल मध्य विद्यालय, अस्थुआ मध्य विद्यालय, पुअर होम मध्य विद्यालय, आदर्श विद्यालय लहेरियासराय आ गौरीशंकर मध्य विद्यालय, दरभंगामे अपन योगदान देलनि। 1999 मे गौरीशंकर मध्य विद्यालय, दरभंगासँ सेवानिवृत्त भेलाह।
 दरभंगामे लहेरियासराय स्थित इस्माइलगंजक वार्ड सं. 42 मे हिनक आवास अछि- 'स्वयंप्रभा निकुञ्ज'। अपन आवासपर 'त्रिशूलिनी भगवती'क स्थापना कएने छथि ओ नित्य हुनक आराधना करैत छलाह। गाम कथवारमे 'हनुमान पुस्तकालय'क स्थापना कएलनि। 'मैथिली क्रान्तिदूत संघ'क स्थापना एवं संचालन कएल। 'त्रिशूलिनी' पत्रिकाक दीर्घकाल धरि सम्पादन आ प्रबन्धन करैत रहलाह। ध्यातव्य जे बेटा-बेटीक नाममे भगवान-भगवतीक नाम जुड़ल अछि जे हिनक भक्ति शिरोमणिक परिचय दैत अछि।
 प्रदीपजी पर 'राम' नामक बड़ कृपा रहल छनि। एहि सन्दर्भमे ओ स्वयं लिखने छथि -'देखू ने श्रीराम जिनका-जिनका नाममे लागल रहैत छनि से सभ गोटा हमर प्रति विशेष कृपालु भए जाइत छथि। श्रीरामाज्ञा सिंह (संतजी)क नाममे राम, हमर एक सहायक जे आब हमर शिष्यो छथि श्रीरामचन्द्र झा हुनको नाममे राम, एहि गीत सबकेँ जे सम्प्रति सस्नेह स्वर लहरी दए रहल अछि, श्रीरामचन्द्र मिश्र हुनको नाममे राम तथा दू-दू बेर जे सर्जनजी हमर आॅपरेशन अत्यन्त कृपापूर्वक कएलनि श्री राम नारायण झा हुनको नाममे राम। कतेक गनाबी जिनका-जिनका नाममे राम लागल रहैत छनि से स्वतः हमरा प्रति स्नेहसिक्त भए जाइत छथि। (मैथिली विविध कविता एवं भक्ति गीतः मैथिलीपुत्र प्रदीप, सन्त श्री रामाग्या जी, श्री बजरंग जेनरल स्टोर्स, लहेरियासराय, सितम्बर 2004, रचनाकारक दूटा शब्द)
सर्वसीमा गाम, मधुबनीमे 'भवनाथ कला केन्द्र' द्वारा 1958 मे 'जगदम्ब अहीं अवलम्ब हमर' गीत लेल ताम्रपत्रसँ सम्मानित भेलाह। विद्यापति सेवा संस्थान, दरभंगा दिससँ 'मिथिला रत्न' देल गेलनि। ओही वर्ष 'मैथिली पुत्र'क उपाधिसेहो भेटलन्हि। 'चल चल बुधना हर जोतै ला' रचना पर भोगेन्द्र झा द्वारा सम्मानित भेल छलाह। एकर अतिरिक्त 'सुमन साहित्य सम्मान' आ 'वैदेही सम्मान' सेहो देल गेलनि। चेतना समितिक 'सुलभ समाज सेवा पुरस्कार वर्ष 2012 मे देल गेलनि।
 प्रभुनारायण झा 'प्रदीप' मैथिली, संस्कृत एवं हिन्दीक विद्वान छलाह। साहित्य, संगीत कला ओ रचनामे निपुणता प्राप्त रहनि। ई गीत, महाकाव्य, नाटक, उपन्यास एवं अनुवादमे अपन लेखनी चलौलनि। मुदा प्रसिद्ध भेलाह गीतकारेक रूपमे। असलमे ओ गीतकारे छलाह। ' जगदम्ब अहीं अवलम्ब हमर, हे माय अहाँ बिनु आस कतय' गीतसँ प्रदीपजी मिथिलाक जन-जनक हृदयमे बसि गेलाह।
 मैथिलीकेँ उचित स्थान भेटौक, ताहि लेल आजीवन संघर्षरत रहलाह। एक बेर संविधानमे मैथिली भाषाकेँ स्थान भेटौक, एहि विषयपर साहित्यकार लोकनिक बैसार भेल। बैसारमे उपस्थित सभ सदस्यगण प्रस्तावपर हस्ताक्षर कएलनि जे यावत् संविधानमे मैथिलीकेँ उचित स्थान नहि भेटत तावत् मैथिलीसँ सम्बद्ध समग्र सरकारी काजक बहिष्कार करब। प्रदीपजी जिनगी भरि अपन हस्ताक्षरक मान रखलनि। एतेक धरिजे संविधानमे मान्यता भेटलाक बादहु ओ रेडियो, टेलीविजन आ कि साहित्य अकादेमी सन संस्थाक कोनो आयोजनमे भाग नहि लेलनि। दोसर दिस आजुक वरिष्ठ साहित्यकार लोकनि विरोधमे हस्ताक्षर कएलाक बादहु सब सरकारी आयोजनमे जाइत रहलाह।
 'जगदम्ब अहीं अवलम्ब हमर, हे माय अहाँ बिनु आस कतय, अम्बाक चरण लग रहबई, आधार अहीं आधेय अहीं, सब शक्ति अहीं तँ छी हे मा, शरण अहींक एलहुँ जगदम्बा, अहाँ सभ जानी किए हम कानी, तीर्थराज प्रयागक कुंभ, श्री गंगोत्रीक गीत, यमुनोत्री गीत, श्री राम जन्म सोहर, श्री कृष्ण जन्म सोहर, विष्णु गीत आदि। भक्ति विषयक गीतमे कवि देवी-देवताक प्रति श्रद्धा भाव एवं हुनक विशिष्टता देखबैत अपन उद्धारक कामना कएने छथि।
 प्रदीपजीक भक्ति-गीतपर विचार करैत आमोद कुमार झा लिखैत छथि -'गीत काव्यक विलक्षण रचनाकार, शब्द विन्यास, लाक्षणिक प्रयोग, छन्दविधान, गति-यति आ तुक-लयक योजनाक संग संत प्रदीपक रचनामे प्रसादगुणक बाहुल्यताक भाव-सौन्दर्य दृष्टियें उच्च कोटिक रचना अछि। मूलतः हिनका लग शब्दक विशाल भंडार छनि। शब्दक विन्यासी एहेन संत साहित्यक अन्तर्गत बहुत कम छथि। हिनक रचनामे अलंकार आदिक प्रयोग कतहु-कतहु भेटैत अछि, ओना साहित्यिक व्याख्या कयल जायत तँ सभ पद-गीत ओ काव्यमे रस-अलंकारक व्याख्या कयल जा सकैछ। मुदा संत मैथिली पुत्र 'प्रदीप' शब्द स्नेही छथि (मैथिली सन्त साहित्यक अध्ययन ओ विश्लेषण)।
 प्रारम्भहिसँ मैथिल कवि लोकनिक प्रवृत्ति रहलनि अछि मिथिला आ मैथिलक यशोगान करब। एही क्रममे प्रदीपजी मिथिलाक धरतीकेँ 'तपोभूमि' कहैत छथि। मिथिलाकेँ शक्तिपीठ सम्बोधित करैत छथि। एतुक्का सभ नारी सीता थिकीह आ सभ पुरुष राम थिकाह। एहिठामक गाम सब चानन तुल्य अछि।
 'जेहि ठामक पंछी करैत अछि वेद पाठ अविराम,
जेहि ठामक जन जन मंडन, वाचस्पति गामक गाम।
 गार्गी, मैत्रैयी, सनि ललना, भारतीक ई धाम यौ,
सभ नारी सीताक रूप सभ पुरुष थिका श्रीराम यौ।
 घर-घरमे गायत्री मंत्रक जप ई यज्ञ महान,
इएह मिथिला अछि जतए विद्यापति, लालदास ओ चन्दा झा जन्म लेलनि। इएह ओ पवित्र भूमि थिक जे कमला, कोशी, गंगा, गंडक आ वागमतीक बथान बनल अछि। कवि प्रदीप कहैत छथि जे एहन तीर्थस्थानक वासी रहैत हम आन तीर्थ किए जाउ।
 'तखन 'प्रदीप' किएक हम भटकब, आन तीर्थस्थान यौ। '- तत्रैव,
युग-युगसँ मिथिलाक धर्मपताका विश्वभरिमे फहराइत रहल अछि। मैथिली बड्ड स्वाभिमानी छथि। स्वयं जंगल-झाड़, वने-वन बौआइत रहलीह मुदा सम्पूर्ण सृष्टिकेँ किछु-ने-किछु दैत रहलीह।
 'संसारक जे माय मैथिली, मिथिला भूमिक बेटी,
श्री साकेत बिहारी केर एहिठाम उतरलनि हेठी।
 प्रतिभा बाँटल सकल विश्वकेँ सभकेँ सभ किछु देलनि।
 अपने रने-बने बौएली जगसँ किछु नहि लेलनि। ' तत्रैव,पृ. 59,
'संरक्षक मिथिलाक हिमालय, गंगा, गंडम, कोशी।
 जतय महानन्दा बहैत छथि सिद्धिभूमि संतोषी। ।
 पंचदेवता, पूजा प्रतिदिन, कर्मकाण्ड मखवेदी।
 'सम्प्रति छथि संत्रस्त मैथिली, जातिवादसँ ग्रस्त।
 त्यागक भाव विलुप्त भय रहल, राजनीतिसँ त्रास्त। । '-तत्रैव, पृ. -86,
'हे मिथिलाक निवासी, सभ छी मिथिले केर सन्तान।
 सभ छी मैथिल, सकल मैथिली भाषी एक समान। ।
 आवश्यक अछि स्नेह समर्पण, एकताक दृढ़ सूत्र।
 हमहीं नहि, मिथिलाक निवासी सकल मैथिली पुत्र। । '-तत्रैव,
'मुइल नहि सामंतवाद, पूँजीवाद जन्म लेल,
कुहरि रहल साम्यवाद, व्यक्तिवाद पनपि गेल।
 लंठवाद, चंठवाद, मंठवाद, झमकि गेल।
 सिसकय समाजवाद शोषण प्रवेशमे। ।
 की करतइ पढ़ि-लिखि, एहि देशक सन्तान।
 के पुछतइ पढ़लहुँ आ भेलहुँ विद्वान।
 पइसे से पढ़लहुँ तँ फारि लिअ डिगरी।
 पाछु पड़ि गेलहुँ अपहरणेक रेश मे। । ' - तत्रैव, पृ. -82,
प्रदीपजी नेतागणकेँ 'कसैया' कहने छथि। नेता सभ मिथिलाक जनताकेँ ठकैत आबि रहल अछि, जनताक मनोनुकूल गप्प कहि-कहि, ओकरा लोभ देखाए आ नोर चुबाए केँ सब दिन खाली वोट लूटलक। आजादीक उपरान्त एते दिनमे कोनो तेहन विकास कहाँ भेल अछि। कते एम. पी. , एम. एल. ए. बनलाह परञ्च गरीबक नेना उघारे ठिठुरइए, से 'कसैया'केँ देखाए नहि पड़ैत छैक।
 'कुरता चमचम चमकि रहल छइ, जुता छइ कलकत्ता केर।
 बहुत दिनसँ ठकि रहलउ, सुन मिथिलाक मैया-दैया। ।
 - तत्रैव, पृ. -101,
प्रदीपजीकेँ मिथिला-मैथिलीक चिन्ता छलनि। ओ जनैत छलाह जे जातिवादक भावना मिथिलाक विकासमे बाधक बनत। ई अपन सहोदर ओकरे बुझैत छलाह जे मैथिलीक हित चाहैत अछि।
 'हमर सहोदर से होयत से मैथिलीक हित चिन्तक छइ।
 जातिवाद नहि चाही हमरा ई विकास मे बाध्क छइ।
 'ओ अपन गाम,
जेहिठाम लोक सदिखन समाजकेर रक्षा ले,
अर्पित करैत छल स्वाभिमान।
 से ओही समाजक लोक आइ,
लय रहलइ दोसर केर प्राण।
 - तत्रैव, पृ. -25,
'धन्य भेल भारत सरकारक ई सुन्दर सुविचार।
 बिसरि सकत नहि लोकसभा ई महान उपकार। ।
 धन्य अटलजी, अटले रहला वचनक पालन कएलनि।
 मिथिलाकेर जन जनक दृष्टिमे अटल प्रतिज्ञा कएलनि। ।
 कवि मिथिलावासीकेँ जगएबा लेल आह्नान करैत छथि। अपन-आनकेँ चिन्हब आ मिथ्या प्रशंसासँ बचबा लेल कहैत छथि।
 'मायक मुह पर लगा रहल छउ, ताला सत्यनाशी। ।
 घोर निन्द्रा मे सूतल रहबs,कियो ने आब जगेतउ। 'तत्रैव,पृ. -100,
प्रदीपजी 'वदन गोर छइ, भूखसँ भेल कारी' गीतमे निर्धनताक अत्यन्त दयनीय चित्राण कएने छथि। गीतकार एकटा एहन नवकनिञाक जिनगीक व्यथा-कथा कहने छथि जे देखबामे तँ गोर अछि मुदा भूखसँ ओकर वर्ण कारी भए गेल छैक। ओ बहुरिया सासुर तँ आएलि परञ्च ओकरा कोबर-घर नसीब नहि होइत छैक। उन्मुक्त गगन ओकर कोबर छै। दिनमे प्रियतम बोनि ने केलकै, तेँ राति उपासे बितलैक। पिया अनकर घराड़ीपर बसल छैक। भिनसरे उठि काज करए खेत आएलि, घुरि कखन जाएत से नहि जनैत अछि। स्वामी सेहो माटि काटि रहल छै, घरमे खेनाए के बनौतै?
 'काज बिना नयन अनुरंजित, तेल बिना छउ मांगे।
 ठोरमे फुफरी रंग न लागइ, दुलहिन दुबरि आंगे। ।
 जगतसँ बेचारी बनल छइ अनारी।
 प्रभुनारायण झा 'प्रदीप' दहेज सम्बन्धी गीत सेहो रचलनि, जेना-दहेज विरोधी गीत, दहेज कविता गीत। कवि कहैत छथि जे मानव समाज दहेज लोभी पशुताकेँ छोड़ए, गरीब जनतासँ भैआरीक भाव राखए, घर-घरमे सबहिक माए-बहिनि छथि, पावन भावसँ समाज दहेज पर विचार करए, सेहो उज्ज्वल विचार।
 'छिया-छिया, ककरा सँ माँगी दहेज,
एखनहुँ अछि बेर बहुत करियौ परहेज।
 कहियो कुमारि छलीह अहुँ केर माय,
- तत्रैव, पृ. -94,
लोक सरकारी नोकरी करैत 'वर'सँ अपन कन्याक विवाह करएबाक इच्छुक रहैत अछि। एही लेल दहेजक इन्तजाम करैए।
 'सरकारी नौकर बरू भेटय चपरासी,
हुनके बरियाती ले पोसब हम खस्सी।
 दीन जनक दमन करय तेहन हो जमाय,
कन्याक बाप ताकि रहलाह कसाय।
 जा धरि एहि मोहक नहि शमन करत लोक,
प्रदीपजीक एकटा गीत छन्हि- 'मिथिले मे रहियउ। ' एहि गीतमे गीतकार पाहुन रामकेँ मिथिलमे रहबाक आग्रह करैत देखल जाइत छथि। मिथिलामे सासुर रहला सँ कतेक बेसी सेवा-सुश्रुषा आ स्वागत-सत्कार होइत छैक, तकर जीवन्त चित्र उतारि देने छथि गीतकार महोदय।
 'सभ दिन रुचिगर तरुआ, भुजुआ स्वर्ण थारमे परसब।
 भूख स्वाद बढ़ि जायत सुनि-सुनि गारि सारि केर रबरब। ।
 बेर-बेर हम करब खुशामद थोड़बो आर लियउ ने।
 उपर्युक्त विश्लेषण ओ विवेचनोपरान्त स्पष्ट होइत अछि जे गीतकार प्रदीप अधिसंख्य भक्तिगीतक रचयिता होइतो अपन चतुर्दिक परिवेशमे भेल परिवर्तनकेँ अकानैत छलाह। मिथिलाक नीक-बेजाय सब कथूक वर्णन हिनक गीतमे भेटैत अछि। पहिलुक वैशिष्ट्य सम्प्रति लुप्त होइत देखैत छथि, राजनेता लोकनिक किरदानी हिनक लेखनीसँ बाँचि नहि सकल अछि, दीन-हीनक पक्ष लैत देखल जाइत अछि हिनक गीत-साहित्य।
 - डा. सुधीर कुमार झा(1970-02 मइ,2021)